ELAN VITAL Ta' Joe Saliba Id f'id, il-bieraħ, jiena w int għaddejja konna max-xatt, ħafjin, b'saqajna fl-ilma- Ix-xemx kienet fil-bogħod qed togħdos f'lewnha. L-aħħar gawwija mlibbsa d-dlam ilmaħna bħal dell iżżiġġ, għoddha tmiss wiċċ il-baħar. Kollox kien ħiemed bejna t-tnejn u x-xefaq li konna riesqa lejh, imsaħħra minnu. Mat-triq, 'il fuq mid-dlam, kien hemm bħalissa, b'dawlhom bħal żewġt għajnejn iħarsu ċassi, karozzi bil-mijiet, bħaċ-ċriev maħruba. Ħsiebna, mal-mixi tiela' w nieżel f'moħħna, mewweġ bi ħwejjeġ l int u jien ħabbejna. Tkellimna fuq il-ġnus li ġew qabilna, Il-ħajja nfisha, kull twemmin, kull tama. Tħassibna, mistagħġbin, x'ġej fuq id-dinja. Rajna quddiemna jsewdu n-nies li bħalna ħarġu jfittxu l-mistrieħ u tul ix-xtajta bil-mod kienu tnejn tnejn mexjin imħaddna — ġilwa ta' maħbubin li xtaqu jħallu ħajjithom ta' kuljum u jroddu hienja f'dik is-siegħa ta' dlam dawl imħabbithom. Aħna bħalhom, jew iżjed, ridna d-dinja tieqaf mid-dawran tagħha u x-xemx moħbija ma tidher qatt. Hemmhekk saltnet l-Imħabba. Ħassejna t-tnejn li din għandha x-xemx tagħha li tisboq 'l oħra għas-sħana, għad-dawl u l-ġmiel.